Diari Oficial de la Generalitat Valenciana


Sumari del DOGV 5210, del 02-03-2006 (2006/2328)

ORDRE de 30 de desembre de 2005, de la Conselleria d'Economia, Hisenda i Ocupació, per la qual es regulen i convoquen per a l'exercici 2006, subvencions destinades a finançar els costos per constitució d'avals que garantisquen les bestretes en les ajudes concedides per la Generalitat Valenciana en matèria de formació professional ocupacional i contínua.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5210

Data del DOGV
:   02-03-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/2328


Data del document
:   30-12-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * garantia de crèdit
    * ajuda pública
    * societat sense fins de lucre
    * formació professional
    * suport econòmic

ORDRE de 30 de desembre de 2005, de la Conselleria d'Economia, Hisenda i Ocupació, per la qual es regulen i convoquen per a l'exercici 2006, subvencions destinades a finançar els costos per constitució d'avals que garantisquen les bestretes en les ajudes concedides per la Generalitat Valenciana en matèria de formació professional ocupacional i contínua. [2006/2328]  
De conformitat amb el que preveu la vigent Llei d'Hisenda Pública de la Generalitat Valenciana, el pagament de les subvencions concedides per l'administració s'efectua una vegada es justifica la realització de l'acció subvencionada i el seu cost, a fi que l'import de la subvenció no supere l'import d'aquestos costos.  
Quan el titular i beneficiari d'una subvenció constitueix una empresa, siga persona física, siga persona jurídica, la seua activitat econòmica empresarial li permet finançar l'activitat subvencionada i dur-la a terme independentment de la percepció d'una subvenció.  
No obstant això, hi ha entitats sense ànim de lucre que no tenen una activitat estrictament empresarial que els permeta obtenir un finançament per a la seua labor.  
Aquestes entitats a vegades realitzen una activitat d'importància per a la societat com és la formació professional, adreçada a facilitar unes qualificacions professionals als desocupats que els permeta reintegrar-se a la vida laboral, la formació ocupacional, o una millora de les qualificacions professionals dels treballadors en actiu, com és la formació contínua.  
Aquesta activitat formativa realitzada per les mencionades entitats està dotada d'una qualitat, a més de respondre a autèntiques necessitats del teixit sociolaboral, que aconsella a l'administració potenciar-la.  
Però el seu caràcter no empresarial determina que la realització d'activitats formatives i la necessitat de finançar-les abans de la percepció de la corresponent subvenció, en el cas de ser subvencionada l'activitat, origine a les entitats unes dificultats econòmiques negatives.   
Les dificultats es poden pal·liar parcialment a través d'una bestreta de l'import de la subvenció que, d'acord amb la Llei d'Hisenda Pública de la Generalitat Valenciana, ha de ser objecte d'un aval o d'una garantia admesa en Dret que garantisca el seu reintegrament, si fóra el cas, a l'administració. Per descomptat, aquest aval origina uns costos financers que graven, així mateix, l'economia de les repetides entitats.  
Aquesta problemàtica, exposada pels agents socials durant les negociacions sobre el Pacte Valencià pel Creixement i l'Ocupació, ha sigut assumida per la Generalitat Valenciana, i conseqüència d'això és la línia pressupostària T5272000 del subprograma 322.52, «Formació Professional Ocupacional», del Projecte de Llei de Pressupostos de la Generalitat Valenciana per a l'exercici 2006, la finalitat del qual és finançar les despeses ocasionades pels avals bancaris que presenten les organitzacions sense ànim de lucre.  
Per tot això, amb un informe previ del Consell Valencià de Formació Professional, i fent ús de les facultats que em confereixen la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,   
ORDENE  
Article 1. Objecte  
1. Les subvencions que es regulen i convoquen mitjançant la present Ordre tenen com a objecte el finançament parcial dels costos financers, des del moment de la constitució fins al moment en què s'autoritze l'alçament dels avals bancaris prestats com a garantia de les bestretes de pagament de les subvencions concedides per a la realització d'accions formatives en els exercicis 2005 o 2006 a càrrec del subprograma pressupostari 322.52, «Formació Professional Ocupacional i Contínua», sempre que l'import justificat de conformitat de la subvenció siga superior a l'import de la bestreta avalada.  
2. L'autorització de l'alçament dels avals haurà de produir-se durant el període comprés entre el 1 de gener de 2006 i el 30 de novembre de 2006.  
Article 2. Quantia de la subvenció  
1. Les subvencions convocades mitjançant la present Ordre tindran com a objectiu el finançament del 95% dels costos financers dels avals mencionats en l'article 1.  
2. L'import de la subvenció en cap cas podrà ser d'una quantia que, aïlladament o en concurrència amb unes altres subvencions, ajudes, ingressos o recursos per a la mateixa finalitat, procedents de qualsevol altra administració o ens públic o privat, tant nacional com internacional, supere el cost de l'activitat subvencionada.  
En el cas que la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat exercida.  
Article 3. Beneficiaris  
1. Podran ser beneficiaris de les subvencions previstes en la present Ordre les entitats sense ànim de lucre que estiguen obligades a constituir avals bancaris com a garantia de les bestretes de l'import de les ajudes concedides per la Generalitat Valenciana en matèria de formació professional ocupacional i contínua, i finançades a càrrec del subprograma pressupostari 322.52, «Formació Professional Ocupacional i Contínua», dels pressupostos de la Generalitat Valenciana dels exercicis 2005 o 2006, sempre que l'import justificat de conformitat de la subvenció siga superior a l'import de la bestreta avalada.  
2. Per a obtenir la condició de beneficiari, les entitats sol·licitants hauran de complir la normativa sobre integració laboral de persones amb discapacitat o, si és el cas, estar exemptes d'aquesta obligació.  
3. No podran obtenir la consideració de beneficiaris les entitats incloses en alguna de les circumstàncies establides en els apartats 2) i 3) de l'article 13 de la Llei 38/2003, de 17 de novembre, General de Subvencions.  
Article 4. Obligacions de les entitats beneficiàries  
Són obligacions de les entitats beneficiàries:  
a) Haver adoptat el comportament que fonamenta la concessió de la subvenció.  
b) Justificar davant del Servici Valencià d'Ocupació i Formació (en endavant SERVEF), el compliment dels requisits i les condicions exigides en aquesta ordre, així com la realització de les activitats que determinen el gaudi de la subvenció.  
c) Justificar davant del SERVEF, en els termes establits en la present Ordre, les despeses subvencionades.  
d) Sotmetre's a les actuacions de comprovació que ha d'efectuar el SERVEF i qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar la informació requerida en l'exercici de les actuacions anteriors.  
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
f) Comunicar al SERVEF la concessió de qualssevol altres subvencions, ajudes, ingressos o recursos, provinents de qualsevol altra administració o ens públic o privat, tant nacional com internacional, que tinguen com a objecte el finançament de les activitats subvencionades.  
Aquesta comunicació haurà d'efectuar-se així que es conega la circumstància.  
g) Donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana.   
h). Acreditar abans de dictar-se la proposta de resolució de concessió, que es troba al corrent en el compliment de les seues obligacions tributàries i davant de la Seguretat Social en els termes establits reglamentàriament.  
i) Disposar dels llibres comptables, els registres diligenciats i la resta de documents auditats com cal, en els termes exigits per la legislació mercantil i sectorial aplicable al beneficiari en cada cas.  
j) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions, i en la circumstància prevista en l'article 2.2, de la present Ordre.  
Article 5. Forma de concedir les subvencions  
Les subvencions previstes en la present Ordre es concediran, fins a exhaurir el crèdit màxim disponible, d'acord amb l'ordre de presentació en el registre d'entrada dels òrgans competents per a tramitar-les i a mesura que, si és el cas, siga completat l'expedient, fins a exhaurir el crèdit pressupostari.  
Article 6. Òrgans competents   
1. La gestió d'aquestes subvencions correspondrà al SERVEF, i els òrgans instructors les direccions territorials d'Ocupació del SERVEF  
2. L'òrgan competent per a atorgar les subvencions serà la directora general del SERVEF, o l'òrgan en què delegue.  
Article 7. Presentació de sol·licituds, documentació i termini  
1. El termini de presentació de sol·licituds de les sol·licituds de subvenció regulades en la present Ordre finalitzarà el 30 de novembre de 2006; la concessió està condicionada a l'existència de crèdit adequat i suficient en el pressupost de la Generalitat Valenciana per a l'exercici 2006.  
2. Les sol·licituds es presentaran en qualsevol dels registres del SERVEF, o en qualssevol altres de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats.  
3. Tota sol·licitud haurà d'anar acompanyada de la documentació següent:  
a) Documentació acreditativa i identificativa de l'entitat sol·licitant i del seu representant legal.  
b) Document d'identificació fiscal de l'entitat sol·licitant.  
c) Certificat d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2775), la validesa del qual estarà referida al moment anterior a la realització de la proposta de resolució de concessió  
En relació amb les obligacions tributàries respecte de l'Estat, i per a acreditar aquesta situació, l'esmentat certificat podrà ser substituït per una autorització expressa al SERVEF per a demanar davant de l'Agència Estatal de l'administració Tributària les dades expressives d'estar al corrent en el compliment de les obligacions fiscals, mitjançant l'emplenament del model d'autorització que es facilitarà.   
d) Dades de domiciliació bancària seguint el model facilitat per a això (fitxa de manteniment de tercers).  
e) Documentació que acredite l'autorització de l'alçament de l'aval.  
f) Documentació que acredite l'alçament de l'aval, el cost i el pagament.  
g) Justificació de no estar inclosos en les prohibicions per a obtenir la condició de beneficiari previstos en els apartats 2 i 3 de l'article 13, de la Llei 38/2003, de 17 de novembre, General de Subvencions, en els termes establits en l'apartat 7, de l'esmentat article.  
h) Declaració responsable de l'entitat sol·licitant sobre el compliment de la normativa sobre integració laboral de persones amb discapacitat o, si és el cas, l'exempció de l'obligació.   
4. Quan la sol·licitud no reunisca els requisits establits en la present Ordre, o no s'hi adjunte la documentació exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'òrgan instructor requerirà a l'interessat perquè, en un termini de 10 dies, esmene la falta o acompanye els documents necessaris, amb indicació que si així no ho fera, es considerarà que desisteix de la seua petició, després de la resolució que serà dictada en els termes previstos en l'article 42 de l'esmentada Llei.  
5. La presentació de sol·licituds també podrà efectuar-se de manera telemàtica d'acord amb el que preveu l'Ordre de 9 de maig de 2005, de la Conselleria d'Economia, Hisenda i Ocupació, per la qual es regula el procediment per a la tramitació telemàtica de sol·licituds de subvencions i presentació de documentació en l'àmbit competencial del SERVEF i s'aprova l'aplicació informàtica que la possibilita (DOGV de 23 de maig de 2005).  
Article 8. Resolució i recursos   
1. El termini màxim per a resoldre i notificar la resolució procedent serà de dos mesos a comptar des de la presentació de la sol·licitud o, si és el cas, des de l'endemà de la publicació de la línia de subvenció i del crèdit màxim disponible a càrrec del qual es finançaran aquestes subvencions.  
2. Amb la proposta prèvia de resolució efectuada per les direccions territorials d'Ocupació del SERVEF, la directora general del Servici Valencià d'Ocupació i Formació, o l'òrgan en què delegue, dictarà la corresponent resolució, que esgotarà la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1. de la Llei 29/1998, de 13 de juliol, de la Jurisdicció Contenciosa Administrativa.  
3. La resolució es notificarà als interessats en els termes previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999.  
4. Una vegada transcorregut el termini anterior sense que s'haja dictat i notificat la resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.  
En el cas de la desestimació per silenci administratiu, contra l'acte presumpte s'hi podrà interposar un recurs contenciós administratiu dit, en el termini de sis mesos a comptar des que haguera finalitzat el termini per a dictar i notificar la resolució expressa, de conformitat amb el que disposa l'article 46.1 de la Llei 29/1998, de 13 de juliol, de la Jurisdicció Contenciosa Administrativa.  
Tot això sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen presentar-ne, si és el cas, qualsevol altre que consideren procedent.  
5. El SERVEF publicarà d'acord amb la normativa vigent les ajudes concedides amb expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat de la subvenció.  
Article 9. Pagament de la subvenció  
Una vegada dictada la resolució de concessió de l'ajuda sol·licitada, es lliurarà a cadascuna de les entitats beneficiàries l'import íntegre de la subvenció concedida.  
Article 10. Minoració i reintegrament de subvencions  
Pertocarà la minoració de l'import de la subvenció concedida i, si és el cas, el reintegrament total o parcial d'aquesta, quan concórrega qualsevol dels casos establits en els articles 36 i 37 de la Llei 38/2003, de 17 de novembre, General de Subvencions i, en especial, el cas previst en l'apartat 2 de l'article 2 de la present Ordre.  
DISPOSICIÓ ADDICIONAL  
Primera  
L'eficàcia de la present convocatòria està condicionada a l'existència de crèdit adequat i suficient en el pressupost de la Generalitat Valenciana per a l'exercici 2006.  
Amb aquesta finalitat, i una vegada publicada la llei de Pressupostos de la Generalitat Valenciana per a l'any 2006, s'autoritza la directora general del Servici Valencià d'Ocupació i Formació perquè, per mitjà d'una resolució, faça pública la línia pressupostària i l'import global màxim a càrrec dels quals es concediran les subvencions previstes en la present convocatòria.  
No es dictarà cap resolució de concessió mentre no s'haja publicat en el Diari Oficial de la Generalitat Valenciana la mencionada Resolució.  
Segona  
Per a tot allò no previst en aquesta ordre, hi valdrà la normativa bàsica continguda en la Llei 38/2003, de 17 de novembre, General de Subvencions, i les prescripcions contingudes en els articles del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, que s'apliquen a aquesta matèria i contradiguen aquella, i per als aspectes no previstos en aquest últim, els preceptes que no tinguen caràcter bàsic de la Llei 38/2003.  
DISPOSICIONS FINALS  
Primera  
Es faculta la directora general del SERVEF per a dictar totes les instruccions que siguen necessàries per al desplegament i l'execució del que disposa la present Ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Contra el present acte, que posa fi a la via administrativa, els interessats podran interposar-hi un recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, tal com disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú. Tot això sense perjuí que es puga interposar qualsevol altre recurs dels previstos en la vigent legislació.  
València, 30 de desembre de 2005  
El conseller d'Economia, Hisenda i Ocupació,  
GERARDO CAMPS DEVESA